CELEX: 52021PC0163
Language: mt
Date: 2021-03-29
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni (UE) 2020/1352 li tagħti appoġġ temporanju skont ir-Regolament (UE) 2020/672 lir-Repubblika ta’ Malta biex jittaffew ir-riskji ta’ qgħad fl-emerġenza wara t-tifqigħa tal-COVID-19

IL-KUMMISSJONI EWROPEA
            Brussell, 29.3.2021
            COM(2021) 163 final
            2021/0086(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL 
            li temenda d-Deċiżjoni ta’ Implimentazzjoni (UE) 2020/1352 li tagħti appoġġ temporanju skont ir-Regolament (UE) 2020/672 lir-Repubblika ta’ Malta biex jittaffew ir-riskji ta’ qgħad fl-emerġenza wara t-tifqigħa tal-COVID-19
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet għall-proposta u l-objettivi tagħha
            
            
                  
            
            
               Ir-Regolament tal-Kunsill (UE) 2020/672 (“ir-Regolament SURE”) jistabbilixxi l-qafas legali għall-għoti ta’ assistenza finanzjarja tal-Unjoni lill-Istati Membri, li qed jesperjenzaw tfixkil ekonomiku sever ikkawżat mit-tifqigħa tal-COVID-19, jew huma mhedda serjament minn taqlib bħal dan. L-appoġġ bis-saħħa ta’ SURE jiswa għall-finanzjament, primarjament, ta’ skemi ta’ xogħol b’ħinijiet iqsar jew miżuri simili mmirati biex jipproteġu l-impjegati u dawk li jaħdmu għal rashom u b’hekk inaqqsu l-inċidenza tal-qgħad u t-telf tad-dħul, kif ukoll għall-finanzjament, bħala anċillari, ta’ xi miżuri relatati mas-saħħa, b’mod partikolari fil-post tax-xogħol.
            
            
               Fil-25 ta’ Settembru 2020, il-Kunsill ta assistenza finanzjarja lil Malta bil-għan li tissupplimenta l-isforzi nazzjonali tagħha biex tittratta l-impatt tat-tifqigħa tal-COVID-19 u tirreaġixxi għall-konsegwenzi soċjoekonomiċi tat-tifqigħa għall-ħaddiema u għal dawk li jaħdmu għal rashom.
            
            
               Fl-10 ta’ Marzu 2021, Malta ppreżentat talba ġdida għal assistenza finanzjarja mill-Unjoni skont ir-Regolament SURE.
            
            
               F’konformità mal-Artikolu 6(2) tar-Regolament SURE, il-Kummissjoni kkonsultat mal-awtoritajiet Maltin biex tivverifika ż-żieda f’daqqa u severa fin-nefqa pubblika effettiva u dik ppjanata direttament marbuta mal-miżuri dwar is-suq tax-xogħol ta’ Malta u kkawżati mill-pandemija tal-COVID-19. B’mod partikolari, in-nefqa miżjuda li għaliha qed tintalab assistenza finanzjarja addizzjonali tappartjeni għall-miżura eżistenti msemmija fid-Deċiżjoni ta’ Implimentazzjoni tal-Kunsill (UE) 2020/1352:
            
            
               (a)suppliment għall-pagi minħabba l-COVID-19 li jkun ikopri l-impjegati u individwi li jaħdmu għal rashom, biex jiġi ttrattat it-tfixkil ikkawżat mill-pandemija. Bejn Marzu sa Ġunju 2020, impjegati full-time li jaħdmu fis-setturi l-aktar milquta mill-kriżi, elenkati fl-Anness A, kienu eliġibbli għal appoġġ tal-pagi ta’ EUR 800 fix-xahar (EUR 500 fix-xahar għal impjegati part-time). Fis-setturi inqas affettwati elenkati fl-Anness B, l-impjegati full-time setgħu jirċievu EUR 160 fix-xahar (EUR 100 fix-xahar fil-każ ta’ impjegati part-time). F’Lulju 2020 il-lista tas-setturi inklużi fiż-żewġ annessi ġiet riveduta. Setturi li qabel kienu appoġġati permezz tal-iskema iżda mhux inklużi fl-Annessi A jew B aġġornati ġew megħjuna b’suppliment għall-pagi ta’ EUR 600 għall-impjegati full-time. L-iskema li tinkludi dawn il-kundizzjonijiet ġiet estiża sa tmiem l-2020. Minn Jannar 2021, id-daqs tas-suppliment għall-pagi jirrifletti tnaqqis fil-bejgħ fuq sitt xhur bejn Marzu u Ottubru 2019 meta mqabbel mal-fatturat iddikjarat fuq sitt xhur bejn Marzu u Ottubru 2020. Jekk ma jkun hemm l-ebda rekords tal-VAT disponibbli, is-suppliment għall-pagi jitħallas fuq il-bażi tal-kriterji applikabbli fl-2020. L-iskema hija maħsuba biex tibqa’ għaddejja sa tmiem l-2021. Fit-tieni nofs tal-2021, l-appoġġ jibqa’ konformi mal-parametri stabbiliti għall-attivitajiet ta’ akkomodazzjoni u ta’ forniment tal-ikel. Għal attivitajiet eliġibbli oħra, dan se jonqos għal 66 % fit-tielet kwart tas-sena u mbagħad għal 33 % fl-aħħar kwart tas-sena. L-iskema tibqa’ disponibbli biss għal dawk l-intrapriżi li kienu diġà eliġibbli għall-appoġġ taħt l-iskema oriġinali. Skont ir-regoli l-ġodda, l-iskema tkopri wkoll is-sostituzzjoni ta’ impjegati (jiġifieri li tissostitwixxi lil dawk li volontarjament ikunu temmew l-impjieg tagħhom wara Ġunju 2020) sakemm ma jinqabiżx l-għadd oriġinali ta’ impjegati fi tmiem Mejju 2020. Il-parti biss tan-nefqa pubblika relatata mal-impjegati li kienu kontinwament f’impjieg intalbet mill-awtoritajiet, bl-esklużjoni tal-parti għal dawn l-impjegati ingaġġati ġodda. 
            
            
               Malta pprovdiet lill-Kummissjoni l-informazzjoni rilevanti. 
            
            
               Filwaqt li qieset l-evidenza disponibbli, il-Kummissjoni tipproponi lill-Kunsill biex jadotta Deċiżjoni ta’ Implimentazzjoni sabiex tingħata assistenza finanzjarja lil Malta skont ir-Regolament SURE b’appoġġ għall-miżuri ta’ hawn fuq. 
            
            
            
               •Konsistenza mad-dispożizzjonijiet eżistenti fil-qasam ta’ politika
            
            
               Il-proposta preżenti hija kompletament konsistenti mar-Regolament tal-Kunsill (UE) 2020/672, li bis-saħħa tiegħu qed issir il-proposta.
            
            
               Din il-proposta qed issir b’żieda ma’ strument ieħor tad-dritt tal-Unjoni li jipprovdi appoġġ lill-Istati Membri f’każ ta’ emerġenza, jiġifieri r-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (FSUE) (“ir-Regolament (KE) Nru 2012/2002”). Ir-Regolament (UE) 2020/461 tal-Parlament Ewropew u tal-Kunsill, li jemenda dan l-istrument biex jestendi l-kamp ta’ applikazzjoni tiegħu biex ikopri emerġenzi kbar ta’ saħħa pubblika u jiddefinixxi operazzjonijiet speċifiċi eliġibbli għall-finanzjament, ġie adottat fit-30 ta’ Marzu. 
            
            
               •Konsistenza ma’ politiki oħra tal-Unjoni
            
            
               Il-proposta hija parti minn firxa ta’ miżuri żviluppati b’reazzjoni għall-pandemija attwali tal-COVID-19 bħall-“Inizjattiva ta’ Investiment fir-Rispons għall-Coronavirus”, u tikkomplementa strumenti oħra li jappoġġaw l-impjiegi bħall-Fond Soċjali Ewropew u l-Fond Ewropew għall-Investimenti Strateġiċi / InvestEU. Bl-użu ta’ għoti u teħid b’self f’dan il-każ partikolari tat-tifqigħa tal-COVID-19 għall-appoġġ tal-Istati Membri, din il-proposta taġixxi bħala t-tieni linja ta’ difiża biex jiġu ffinanzjati skemi ta’ xogħol b’ħinijiet iqsar u miżuri simili, biex jiġu protetti l-impjiegi u b’hekk l-impjegati u l-persuni li jaħdmu għal rashom kontra r-riskju tal-qgħad. 
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               Il-bażi ġuridika għal dan l-istrument hija r-Regolament tal-Kunsill (UE) 2020/672.  
            
            
               •Sussidjarjetà (għall-kompetenza mhux esklużiva) 
            
            
               Il-proposta ssegwi talba tal-Istati Membri u turi solidarjetà Ewropea billi tipprovdi assistenza finanzjarja tal-Unjoni fil-forma ta’ self temporanju lil Stat Membru affettwat mit-tifqigħa tal-COVID-19. Bħala t-tieni linja ta’ difiża, tali assistenza finanzjarja tappoġġa ż-żieda fin-nefqa pubblika tal-gvern fuq bażi temporanja fir-rigward tal-iskemi ta’ xogħol b’ħinijiet iqsar u miżuri simili biex tgħinhom jipproteġu l-impjiegi u b’hekk lill-impjegati u lill-persuni li jaħdmu għal rashom kontra r-riskju ta’ qgħad u t-telf ta’ introjtu.
            
            
               Appoġġ bħal dan jgħin lill-popolazzjoni affettwata u jgħin biex itaffi l-impatt soċjali u ekonomiku dirett ikkawżat mill-kriżi attwali tal-COVID-19. 
            
            
               •Proporzjonalità
            
            
               Il-proposta tosserva l-prinċipju tal-proporzjonalità. Ma tmurx lil hinn minn dak li hu meħtieġ biex jinkisbu l-għanijiet tal-istrument. 
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               Minħabba l-urġenza biex titħejja l-proposta u biex tkun tista’ tiġi adottata fil-ħin mill-Kunsill, ma setgħetx titwettaq konsultazzjoni mal-partijiet ikkonċernati.
            
            
               •Valutazzjoni tal-impatt
            
            
               Minħabba n-natura urġenti tal-proposta, ma saret l-ebda valutazzjoni tal-impatt.
            
            
               4.IMPLIKAZZJONIJIET BAĠITARJI
            
            
               Jenħtieġ li l-Kummissjoni tkun tista’ tikkuntratta self fis-swieq finanzjarji bil-għan li tisilfu lill-Istat Membru li jkun qed jitlob assistenza finanzjarja permezz tal-istrument SURE. 
            
            
               Minbarra l-provvediment tal-garanziji tal-Istati Membri, jiddaħħlu salvagwardji oħra fil-qafas sabiex tiġi żgurata s-solidità finanzjarja tal-iskema:
            
            
               ·Approċċ rigoruż u konservattiv għall-ġestjoni finanzjarja;
            
            
               ·kostruzzjoni tal-portafoll ta’ self li jillimita r-riskju ta’ konċentrazzjoni, skopertura annwali u skopertura eċċessiva għal Stati Membri individwali, filwaqt li jiġu żgurati riżorsi suffiċjenti li jistgħu jingħataw lill-Istati Membri li huma l-aktar fil-bżonn; kif ukoll
            
            
               ·possibbiltajiet ta’ riportament tad-dejn.
            
            
               2021/0086 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
         
         
            
               li temenda d-Deċiżjoni ta’ Implimentazzjoni (UE) 2020/1352 li tagħti appoġġ temporanju skont ir-Regolament (UE) 2020/672 lir-Repubblika ta’ Malta biex jittaffew ir-riskji ta’ qgħad fl-emerġenza wara t-tifqigħa tal-COVID-19
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra r-Regolament tal-Kunsill (UE) 2020/672 tad-19 ta’ Mejju 2020 dwar l-istabbiliment ta’ Strument Ewropew għal appoġġ temporanju biex jittaffew ir-riskji ta’ qgħad f’emerġenza (SURE) wara t-tifqigħa tal-COVID-19
                  1
               , u b’mod partikolari l-Artikolu 6(1) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Fil-25 ta’ Settembru 2020, il-Kunsill ta assistenza finanzjarja lil Malta fil-forma ta’ self li jammonta għal massimu ta’ EUR 243 632 000 b’maturità medja massima ta’ 15-il sena, wara t-talba minn Malta tas-7 ta’ Awwissu 2020, bil-ħsieb li tikkomplementa l-isforzi nazzjonali tagħha biex tindirizza l-impatt tat-tifqigħa tal-COVID-19 u twieġeb għall-konsegwenzi soċjoekonomiċi tat-tifqigħa għall-ħaddiema u għall-persuni li jaħdmu għal rashom. 
            
            
               (2)Is-self kien biex jiġu ffinanzjati l-iskemi ta’ xogħol b’ħinijiet iqsar u miżuri simili adottati minn Malta, kif imsemmi fid-Deċiżjoni ta’ Implimentazzjoni tal-Kunsill (UE) 2020/1352
                  2
               . 
            
            
               (3)It-tifqigħa tal-COVID-19 għadha qed tipparalizza parti sostanzjali tal-forza tax-xogħol f’Malta. Dan wassal għal żieda f’daqqa u severa fin-nefqa pubblika minn Malta fir-rigward tal-miżuri msemmija fl-Artikolu 3(a) tad-Deċiżjoni ta’ Implimentazzjoni (UE) 2020/1352. 
            
            
               (4)It-tifqigħa tal-COVID-19 u l-miżuri straordinarji implimentati minn Malta fl-2020 u l-2021 biex titrażżan it-tifqigħa u l-impatt tagħha kemm soċjoekonomiku kif ukoll dak marbut mas-saħħa qed ikollhom u mistennija li jibqa’ jkollhom impatt qawwi fuq il-finanzi pubbliċi. Skont it-tbassir tal-Ħarifa 2020 tal-Kummissjoni, Malta kienet mistennija li jkollha defiċit u dejn tal-amministrazzjoni pubblika ta’ 9,4 % u 55,2 % tal-prodott domestiku gross (PDG) rispettivament sa tmiem l-2020. Fl-2021, id-defiċit tal-amministrazzjoni pubblika ta’ Malta huwa mbassar li jonqos għal 6,3 % filwaqt li d-dejn huwa mbassar li jiżdied għal 60,0 % tal-PDG. Skont it-tbassir proviżorja tax-xitwa 2021 tal-Kummissjoni, il-PDG ta’ Malta huwa projettat li jkun żdied b’4,5 % fl-2021.
            
            
               (5)Fl-10 ta’ Marzu  2021, Malta talbet assistenza finanzjarja ulterjuri mill-Unjoni f’ammont ta’ EUR 177 185 000 bil-ħsieb li tkompli tikkomplementa l-isforzi nazzjonali tagħha li wettqet fl-2020 u l-2021 biex tittratta l-impatt tat-tifqigħa tal-COVID-19 u tirreaġixxi għall-konsegwenzi soċjoekonomiċi tat-tifqigħa għall-ħaddiema u għal dawk li jaħdmu għal rashom. B’mod partikolari tikkonċerna l-miżuri stabbiliti fil-premessa 6. 
            
            
               (6)L-“Att dwar l-Intrapriża ta’ Malta (Kap. 463 tal-Liġijiet ta’ Malta)” / “Malta Enterprise Act (Cap. 463 of the Laws of Malta)” u l-“Avviż tal-Gvern Nru 389 tat-13 ta’ April 2020” / “Government Notice No. 389 of 13 April 2020”, imsemmija fl-Artikolu 3(a) tad-Deċiżjoni ta’ Implimentazzjoni (UE) 2020/1352, introduċew suppliment għall-pagi tal-COVID-19, li jkopri lill-impjegati u lil dawk li jaħdmu għal rashom, biex jiġi indirizzat it-tfixkil ikkawżat mill-pandemija. Bejn Marzu sa Ġunju 2020, impjegati li jaħdmu fis-setturi l-aktar milquta mill-kriżi, elenkati fl-Anness A, u msemmija fil-Avviż tal-Gvern kienu eliġibbli għal għajnuna fuq il-paga ta’ EUR 800 fix-xahar għal impjegati full-time. F’setturi inqas affettwati elenkati fl-Anness B, imsemmija fil-Avviż tal-Gvern, l-impjegati full-time kienu jistgħu jirċievu EUR 160 fix-xahar. Kien hemm ukoll appoġġ għall-impjegati part-time b’ammont aktar baxx. F’Lulju 2020 il-lista tas-setturi inklużi fiż-żewġ annessi ġiet riveduta. Setturi li qabel kienu appoġġati permezz tal-iskema iżda mhux inklużi fl-Anness A jew l-Anness B aġġornati ġew megħjuna b’suppliment għall-pagi ta’ EUR 600 għall-impjegati full-time. L-iskema li tinkludi dawn il-kundizzjonijiet ġiet estiża sa tmiem l-2020. Minn Jannar 2021, id-daqs tas-suppliment għall-pagi jirrifletti tnaqqis fil-bejgħ fuq sitt xhur bejn Marzu u Ottubru 2019 meta mqabbel mal-fatturat iddikjarat fuq sitt xhur bejn Marzu u Ottubru 2020. Jekk ma jkun hemm l-ebda rekords tal-VAT disponibbli, is-suppliment għall-pagi jitħallas fuq il-bażi tal-kriterji applikabbli fl-2020. L-iskema hija maħsuba biex tibqa’ għaddejja sa tmiem l-2021. Fit-tieni nofs tal-2021, l-appoġġ jibqa’ konformi mal-parametri stabbiliti għall-attivitajiet ta’ akkomodazzjoni u ta’ forniment tal-ikel. Għal attivitajiet eliġibbli oħra, dan jonqos għal 66 % fit-tielet kwart tas-sena u mbagħad għal 33 % fl-aħħar kwart tas-sena. L-iskema tibqa’ disponibbli biss għal dawk is-suġġetti li kienu diġà eliġibbli għall-appoġġ taħt l-iskema oriġinali. Bħalissa, hija applikata fil-prattika mill-“Malta Enterprise” u tiġi speċifikata f’Avviż tal-Gvern li għad irid jinħareġ. Skont ir-regoli l-ġodda, l-iskema tkopri wkoll is-sostituzzjoni ta’ impjegati (jiġifieri li tissostitwixxi lil dawk li volontarjament ikunu temmew l-impjieg tagħhom wara Ġunju 2020) sakemm ma jinqabiżx l-għadd oriġinali ta’ impjegati fi tmiem Mejju 2020. Il-parti biss tan-nefqa pubblika relatata mal-impjegati li kienu kontinwament f’impjieg intalbet mill-awtoritajiet u eskluża l-parti għal dawn l-impjegati ingaġġati ġodda. 
            
            
               (7)Malta tissodisfa l-kundizzjonijiet biex tkun tista’ titlob assistenza finanzjarja stabbiliti fl-Artikolu 3 tar-Regolament (UE) 2020/672. Malta pprovdiet lill-Kummissjoni evidenza xierqa li n-nefqa pubblika attwali u ppjanata żdiedet b’EUR 427 961 805 mill-1 ta’ Frar 2020 minħabba l-miżuri nazzjonali li ttieħdu biex jiġu ttrattati l-effetti soċjoekonomiċi tat-tifqigħa tal-COVID-19. Dan jikkostitwixxi żieda f’daqqa u severa minħabba li huwa direttament relatat mal-estensjoni ta’ miżuri nazzjonali eżistenti dwar l-impjiegi simili għal skema ta’ xogħol b’ħinijiet iqsar li tkopri proporzjon sinifikanti ta’ impriżi u tal-forza tax-xogħol f’Malta. Malta ffinanzjat EUR 7 144 805 tal-ammont miżjud fin-nefqa pubblika permezz tal-fondi tagħha stess.
            
            
               (8)Il-Kummissjoni kkonsultat lil Malta u vverifikat iż-żieda f’daqqa u severa fin-nefqa pubblika attwali u ppjanata direttament relatata ma’ miżura simili għal skema ta’ xogħol b’ħinijiet iqsar kif issir referenza fit-talba tal-10 ta’ Marzu 2021, skont l-Artikolu 6 tar-Regolament (UE) 2020/672.
            
            
               (9)Għalhekk, jenħtieġ li tingħata assistenza finanzjarja bil-għan li Malta tiġi megħjuna tittratta l-effetti soċjoekonomiċi tat-taqlib ekonomiku gravi kkawżat mit-tifqigħa tal-COVID-19. Jenħtieġ li l-Kummissjoni tieħu d-deċiżjonijiet rigward il-maturitajiet, il-qies u r-rilaxx tal-ħlasijiet parzjali u tas-segmenti f’kooperazzjoni mill-qrib mal-awtoritajiet nazzjonali.
            
            
               (10)Jenħtieġ li Malta u l-Kummissjoni jqisu din id-Deċiżjoni fil-ftehim ta’ self kif issir referenza fl-Artikolu 8(2) tar-Regolament (UE) 2020/672. 
            
            
               (11)Jenħtieġ li din id-Deċiżjoni tkun mingħajr preġudizzju għall-eżitu ta’ kull proċedura relatata ma’ distorsjonijiet tal-operat tas-suq intern li tista’ titwettaq, b’mod partikolari skont l-Artikoli 107 u 108 tat-Trattat. Din ma twarrabx l-obbligu li l-Istati Membri jinnotifikaw każijiet ta’ għajnuna potenzjali mill-Istat lill-Kummissjoni skont l-Artikolu 108 tat-Trattat.
            
            
               (12)Jenħtieġ li Malta tinforma lill-Kummissjoni fuq bażi regolari dwar l-implimentazzjoni tan-nefqa pubblika ppjanata, sabiex il-Kummissjoni tkun tista’ tivvaluta l-punt sa fejn Malta tkun implimentat din in-nefqa.
            
            
               (13)Id-deċiżjoni li tingħata assistenza finanzjarja ttieħdet b’kunsiderazzjoni tal-ħtiġijiet eżistenti u dawk mistennija ta’ Malta, kif ukoll tat-talbiet għal assistenza finanzjarja skont ir-Regolament (UE) 2020/672 diġà ppreżentati jew ippjanati li jiġu ppreżentati minn Stati Membri oħra, filwaqt li jiġu applikati l-prinċipji ta’ trattament ugwali, solidarjetà, proporzjonalità u trasparenza, 
            
            
               ADOTTA DIN ID-DEĊIŻJONI: 
            
         
         
            
               Artikolu 1
            
            
               Id-Deċiżjoni ta’ Implimentazzjoni (UE) 2020/1352 hija emendata kif ġej: 
            
            
            
               (1)L-Artikolu 2 huwa emendat kif ġej:
            
            
               (a)il-paragrafu 1 jinbidel bis-segwenti: 
            
            
               “1. L-Unjoni għandha tqiegħed għad-dispożizzjoni ta’ Malta self li jammonta għal massimu ta’ EUR 420 817 000. Is-self għandu jkollu maturità medja massima ta’ 15-il sena.”;
            
            
               (b)il-paragrafu 4 jinbidel bis-segwenti: 
            
            
               “4. L-ewwel ħlas parzjali għandu jiġi rilaxxat soġġett għad-dħul fis-seħħ tal-ftehim tas-self previst fl-Artikolu 8(2) tar-Regolament (UE) 2020/672. Kull pagament ulterjuri għandu jiġi rilaxxat skont it-termini ta’ ftehim ta’ self bħal dan jew, fejn rilevanti, ikun soġġett għad-dħul fis-seħħ ta’ addendum għal dan tal-aħħar, jew ftehim ta’ self emendat konkluż bejn Malta u l-Kummissjoni.”;
            
            
            
               (2)L-Artikolu 3 jinbidel bis-segwenti: 
            
            
               “Artikolu 3
            
            
               Malta tista’ tiffinanzja l-miżuri li ġejjin:
            
            
               (a)is-suppliment tal-paga COVID-19, kif previst fl-“Att dwar l-Intrapriża ta’ Malta (Kap. 463 tal-Liġijiet ta’ Malta)" / “Malta Enterprise Act (Cap. 463 of the Laws of Malta)” u l-“Avviż tal-Gvern Nru 389 tat-13 ta’ April 2020” / “Government Notice No. 389 of 13 April 2020”, kif estiżi u emendati fl-2020 u l-2021;
            
            
               (b)il-benefiċċju ta’ diżabbiltà COVID-19, kif previst fl-“Avviż tal-Gvern Nru 331 tal-25 ta’ Marzu 2020” / “Government Notice No. 331 of 25 March 2020”;
            
            
               (c)il-benefiċċju COVID-19 għall-ġenituri, kif previst fl-“Avviż tal-Gvern Nru 330 tal-25 ta’ Marzu 2020” / “Government Notice No. 330 of 25 March 2020”;
            
            
               (d)il-benefiċċju mediku COVID-19, kif previst fl-“Avviż tal-Gvern Nru 353 tat-30 ta’ Marzu 2020” / “Government Notice No. 353 of 30 March 2020”; 
            
            
            
               (3)L-Artikolu 4 jinbidel bis-segwenti: 
            
            
               “Artikolu 4
            
            
               1.Malta għandha tinforma lill-Kummissjoni sat-30 ta’ Marzu 2021, u kull sitt xhur wara l-implimentazzjoni tan-nefqa pubblika ppjanata sakemm dik in-nefqa pubblika ppjanata tkun ġiet implimentata b’mod sħiħ. 
            
         
         
            
               2.Jekk il-miżuri msemmija fl-Artikolu 3 ikunu bbażati fuq nefqa pubblika ppjanata u jkunu ġew soġġetti għal Deċiżjoni ta’ Implimentazzjoni li temenda d-Deċiżjoni ta’ Implimentazzjoni (UE) 2020/1352, Malta għandha tinforma lill-Kummissjoni fi żmien sitt (6) xhur mid-data tal-adozzjoni ta’ dik id-deċiżjoni, u kull sitt (6) xhur minn hemm ’il quddiem dwar l-implimentazzjoni tan-nefqa pubblika ppjanata sakemm dik in-nefqa pubblika ppjanata tkun ġiet implimentata bis-sħiħ.” .
            
            
            
               Artikolu 2
            
            
               Din id-Deċiżjoni hija indirizzata lir-Repubblika ta’ Malta.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 159, 20.5.2020, p. 1.
               
               
                  
                     (2)
                  
                        Id-Deċiżjoni ta’ Implimentazzjoni tal-Kunsill (UE) 2020/1352 tal-25 ta’ Settembru 2020 li tagħti appoġġ temporanju skont ir-Regolament (UE) 2020/672 lir-Repubblika ta’ Malta biex jittaffew ir-riskji ta’ qgħad fl-emerġenza wara t-tifqigħa tal-COVID-19, ĠU L 314, 29.09.2020, p. 42.